O‘zbek-qirg‘iz Davlat chegaralari bo‘yicha muzokaralar davom etmoqda

Shu yilning 28-fevralidan 2-martigacha Farg‘ona shahrida O‘zbekiston va Qirg‘iziston Respublikalarining Hukumat delegatsiyalari ishchi guruhlari navbatdagi uchrashuvni o‘tkazdi. Unda o‘zbek-qirg‘iz Davlat chegaralarini delimitatsiya va demarkatsiya qilish masalalari ko‘rildi. Bu haqda O‘zbekiston Respublikasi Tashqi ishlar vazirligi matbuot xizmati xabar bermoqda.

Uchrashuv davomida tomonlar o‘zbek-qirg‘iz Davlat chegaralarini ifodalash loyihasini va tegishli xarita materiallarini ko‘rib chiqishni davom ettirdi. Shuningdek, chegaraning ba’zi hududlarida tekshirish ishlarini olib bordi.
Ma’lumot o‘rnida: delimitatsiya — qo‘shni davlatlar o‘rtasidagi chegarani muzokaralar yo‘li bilan aniqlashtirish. Demarkatsiya — davlat chegarasi chizig‘ini maxsus belgilar bilan ifoda qilish. U chegara delimitatsiyasi to‘g‘risidagi hujjat asosida amalga oshiriladi.